Kathrada se vrou kap na Zuma | Maroela Media
Barbara Hogan by 'n ANC-konferensie in Nasrec, Johannesburg (18 Desember 2017) Foto: ANA
Hogan het, op die kantlyn van die party se nasionale konferensie, aan verslaggewers gesê Zuma se uitlatings tydens 'n SAUK-onderhoud was "skokkend". "Ek verwerp dit ten sterkste. Kathy het al lank gelede besluit dat hy daardie brief wou skryf. Dit maak my seer, want hy het maande lank aan die brief geskryf, omdat hy geglo het dis die moeilikste ding wat hy ooit moes doen. Hierdie ding, dat jy nie ag slaan op die boodskap nie, maar die boodskapper diskrediteer, is skokkend."
Die Ahmed Kathrada-stigting het Sondag Zuma se uitlatings in 'n verklaring veroordeel. Aldus die verklaring is die ANC-president se wanvoorstelling van die feite aan Suid-Afrikaners "'n slegte weerspieëling van Zuma" wat Kathrada se sienings van die hand gewys het as "dié van 'n ou man wat sy verstand verloor het".
Die brief en e-poskorrespondensie is op die stigting se sosiale media gepubliseer in reaksie op Zuma se onderhoud.